तुर्काना झील
तुर्काना झील (अंग्रेज़ी: Lake Turkana), जेवना के पहिले रुडोल्फ़ झील (अंग्रेज़ी: Lake Rudolf) कहल जाव, महान अफ़्रीकी झील में से हवे। ई नमकीन पानी क झील हवे जेवन घनफल (वोल्यूम) की हिसाब से कैस्पियन सागर, इसिक-कुल आ वान झील के बाद दुनिया क चौथा नंबर क सबसे बड़हन नमकीन झील हवे। अरल सागर कब्बो एहू ले बड़ रहे बाकी अधिकतर सूख गइला की कारण अब ए से छोट हो गइल बाटे। तुर्काना एगो रेगिस्तान नियर क्षेत्र में स्थित बा आ दुनिया क सबसे बड़ स्थाई रेगिस्तानी झील भी हवे। एकर अधिकतर हिस्सा कीनिया में बा बाकिर एकदम उत्तरी छोर इथियोपिया में पड़े ला। ई कीनिया क सभसे उत्तरी झील भी हवे।

पर्यावरण
तुर्काना झील की बीचोबीच की दीप पर एक जिन्दा ज्वालामुखी बाटे जेवना से गैस आ धुंआ हमेशा निकलत रहेला। झील क दक्खिनी आ पूरबी किनारा पथरीला  जबकी उत्तरी आ पच्छिमी किनारन पर बलुआ मैदान आ बालू क ढूह पावल जालें। घाम में आसपास क धरती जल्दिये गरमा जाले जबकि पानी धीरे-धीरे गरम होखेला। ज़मीन आ पानी में तापमान की अंतर से इहाँ तेज़ हवा चलेला आ कबो-कबो त आन्ही आ जाला।

मैदानी किनारन पर मगरमच्छ आ पत्थरील किनारन पर साँप आ बिच्छी मिले लें। पर्यटक लोगन इहाँ कब्बो बिना लोकल गाइड के अकेले ना गइले क सलाह दिहल जाले।

मनुष्य जाति क जन्मस्थान
तुर्काना की आसपास के इलाक़ा में प्राचीन मानव क कई ठे जीवाश्म (फ़ॉसिल) मिलल बाड़ें आ कई गो विद्वान लोगन की अनुसार मानव जाति क पैदाइश इहवें भइल रहे।

इहो देखल जाय
महान अफ़्रीकी झील

संदर्भ 

कीनिया क झील
अफिरका के झील
अफिरकी बिसाल झील